162,5 procent. Så mange flere konkurser var der blandt nordjyske virksomheder i august måned i år i forhold til 2007.

I august 2007 gik otte nordjyske virksomheder konkurs. I samme måned i år var tallet 21, viser nye tal fra kredit- og analysevirksomheden Experian. Det er især byggebranchen, der er hårdt ramt. - Stigningen i antallet af konkurser inden for bygge- og anlægsbranchen skyldes en kombination af konjunkturafmatning og de senere års vækst i antallet af byggevirksomheder. Mange nye virksomheder er blevet etableret under konjunkturopsvinget i 2004-2007, og de er særligt udsatte, når både markedet for nybyggeri af boliger og markedet for ombygning samt reparation og vedligeholdelse af de eksisterende boliger skrumper ind, siger seniorøkonom Finn Bo Frandsen fra Dansk Byggeri.